Initiativ fra Den Portugisiske Republik med henblik på vedtagelse af Rådets afgørelse om foreløbig oprettelse af Det Europæiske Politiakademi (EPC)

(2000/C 206/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Den Europæiske Union, særlig artikel 30, stk. 1, litra c), og artikel 34, stk. 2, litra c),

under henvisning til Den Portugisiske Republiks initiativ(1),

under henvisning til udtalelse fra Europa-Parlamentet(2), og

ud fra følgende betragtninger:

(1) På mødet i Tammerfors den 15. og 16. oktober 1999 vedtog Det Europæiske Råd, at der bør oprettes et europæisk politiakademi til efteruddannelse af personale ved de retshåndhævende myndigheder.

(2) Det Europæiske Råd i Tammerfors vedtog, at Det Europæiske Politiakademi bør starte som et netværk af eksisterende nationale uddannelsesinstitutioner, uden at dette udelukker muligheden af på et senere tidspunkt at oprette en permanent institution.

(3) Der findes allerede nationale, europæiske og internationale organisationer og organer, som arbejder med efteruddannelse af politiet, og som Det Europæiske Politiakademi bør kunne samarbejde med i forbindelse med udførelsen af sine opgaver.

(4) Der bør hurtigt udvikles forbindelser mellem Det Europæiske Politiakademi og de nationale uddannelsesinstitutioner i Island, Norge og de lande, der ansøger om optagelse i Den Europæiske Union, så de kan få adgang til at deltage i akademiets aktiviteter.

(5) Den Europæiske Union har været aktiv på dette område, navnlig ved at vedtage og gennemføre programmer i henhold til afsnit VI i traktaten, f.eks. Oisin-programmet(3) og Falcone-programmet(4).

(6) Det Europæiske Politiakademi bør i stigende grad udføre sine opgaver på baggrund af de mål, der fastsættes i de årlige arbejdsprogrammer, og under hensyntagen til de disponible midler.

(7) Denne afgørelse bør tages op til nyvurdering efter tre år med henblik på en eventuel udvidelse af Det Europæiske Politiakademis opgaver og eventuelle ændringer i dets institutionelle opbygning -

TRUFFET FØLGENDE AFGØRELSE:

AFSNIT I

MÅL OG OPGAVER

Artikel 1

1. Det Europæiske Politiakademi (i det følgende benævnt "akademiet") har til formål at bidrage til efteruddannelse af højtstående tjenestemænd inden for medlemsstaternes retshåndhævende myndigheder ved at støtte og udvikle en europæisk strategi med henblik på de vigtigste problemer i medlemsstaterne inden for bekæmpelse af kriminalitet og beskyttelse af den indre sikkerhed, med følgende mål:

a) at uddybe det gensidige kendskab til medlemsstaternes nationale politisystemer og -strukturer

b) at øge kendskabet til de internationale instrumenter, navnlig dem der findes på EU-plan inden for samarbejde om bekæmpelse af kriminalitet

c) at optimere samarbejdet og samordningen mellem akademiet og de øvrige multinationale politiuddannelsesinstitutioner i Europa vedrørende grænseoverskridende samarbejde mellem politimyndighederne i Europa.

2. Akademiet tilbyder ligeledes sine faciliteter til højtstående tjenestemænd inden for de retshåndhævende myndigheder i Island og Norge samt i de lande, der har søgt om optagelse i Den Europæiske Union. Akademiet vil også være åbent for tjenestemænd fra Den Europæiske Unions institutioner og andre organer i Den Europæiske Union.

Artikel 2

For at virkeliggøre disse mål kan akademiet navnlig iværksætte følgende foranstaltninger:

a) afholde årlige efteruddannelseskurser for højtstående tjenestemænd inden for de nationale politimyndigheder, navnlig vedrørende politisamarbejde mellem medlemsstaterne, på grundlag af et harmoniseret kursusprogram

b) udarbejde harmoniserede kursusprogrammer for efteruddannelse af politifolk på mellemleder- og praktikerniveau vedrørende grænseoverskridende samarbejde mellem politimyndighederne i Europa og bidrage til udarbejdelse af relevante videreuddannelsesprogrammer

c) afholde specialkurser på højt niveau for politifolk med en central rolle i bekæmpelsen af organiseret kriminalitet

d) udarbejde og afholde efteruddannelseskurser for undervisere

e) formidle den bedste praksis og forskningsresultater

f) udarbejde og afholde uddannelseskurser vedrørende medlemsstaternes kollektive, ikke-militære reaktion på krisesituationer i tredjelande

g) udarbejde og afholde uddannelseskurser for politimyndighederne fra ansøgerlandene, herunder efteruddanne og konsultere centralt placerede politifolk

h) lette relevant udveksling og udstationering af medarbejdere i uddannelsesøjemed

i) udvikle et virtual reality elektronisk europæisk politiakademi (eEPC) til støtte for akademiet i udførelsen af dets opgaver

j) bibringe medlemsstaternes politifolk de nødvendige sprogkundskaber.

AFSNIT II

FORELØBIG ORGANISATION

Artikel 3

Uden at foregribe den fremtidige udvikling som omhandlet i artikel 10 udgøres akademiet af et samlet netværk bestående af de i artikel 6 omhandlede nationale enheder og repræsentanter for de institutioner i medlemsstaterne, som varetager efteruddannelse af højtstående polititjenestemænd.

Artikel 4

Lederne af de nationale uddannelsesinstitutioner udgør akademiets bestyrelse. Når flere ledere kommer fra samme medlemsstat, udgør de en delegation. I bestyrelsen har hver delegation én stemme. Repræsentanter for Generalsekretariatet for Rådet for Den Europæiske Union indbydes til at deltage i møderne uden stemmeret.

Bestyrelsens formandskab varetages af lederen af en national uddannelsesinstitution i den medlemsstat, der har formandskabet for Rådet for Den Europæiske Union. Bestyrelsen mødes mindst to gange om året. Den fastsætter sin forretningsorden efter fælles aftale mellem delegationerne. Forretningsordenen skal indeholde bestemmelser om oprettelse af et præsidium, som skal forberede bestyrelsens drøftelser og føre tilsyn med forvaltningen af det sekretariat, der er omhandlet i artikel 7.

Artikel 5

På forslag af præsidiet vedtager bestyrelsen hvert år et handlingsprogram inden for de områder, der er fastlagt i afsnit I. Den vedtager også supplerende programmer og initiativer, såfremt det er hensigtsmæssigt.

Bestyrelsen vedtager ligeledes hvert år en beretning om akademiets aktiviteter i det foregående år, som sendes til Europa-Parlamentet, Rådet og Kommissionen til orientering.

Bestyrelsens beslutninger i medfør af denne artikel vedtages med simpelt flertal blandt delegationerne.

Artikel 6

Hver medlemsstat opretter enten specifikke enheder inden for sine politiskoler, som udgør "Det Europæiske Politiakademi - den ... (medlemsstat) ... afdeling", eller udpeger nationale repræsentanter til akademiet. Disse nationale enheder og nationale repræsentanter udgør tilsammen akademiet. De har til opgave at gennemføre de programmer og initiativer, som bestyrelsen vedtager. De samarbejder snævert med henblik herpå.

Artikel 7

Bestyrelsen opretter et permanent sekretariat, som skal bistå akademiet med at varetage de administrative opgaver, der er nødvendige for dets funktion og for gennemførelsen af de årlige programmer. Sekretariatet oprettes ved en af de nationale politiskoler ved en beslutning truffet af bestyrelsen ved fælles aftale mellem delegationerne.

Alle øvrige beslutninger, som bestyrelsen træffer vedrørende sekretariatet, vedtages med simpelt flertal blandt delegationerne.

Sekretariatet ledes af en sekretær, som bestyrelsen udnævner for tre år.

Artikel 8

1. Udgifterne til gennemførelse af foranstaltningerne i det årlige program, som bestyrelsen vedtager i henhold til artikel 5, og akademiets administrationsudgifter afholdes af medlemsstaterne i fællesskab. Med henblik herpå bestemmes hver medlemsstats årlige bidrag på grundlag af bruttonationalindkomsten (BNI) efter den nøgle, der benyttes til at bestemme BNI-delen af de egne indtægter til finansiering af De Europæiske Fællesskabers almindelige budget. Hvert år udgør det foregående års BNI referencegrundlaget for den enkelte medlemsstat.

2. Akademiets budget forvaltes af sekretariatet på grundlag af en finansforordning, som bestyrelsen vedtager ved fælles aftale mellem delegationerne.

Udgifterne i forbindelse med:

- forberedelse af kurser

- aflønning af eksterne undervisere

- rejseudgifter for bestyrelsens delegationsmedlemmer og for præsidiets medlemmer

- rejseudgifter for kursusdeltagere fra andre stater end den medlemsstat, hvor kurserne afholdes

- sekretariatets almindelige drift, bortset fra aflønningen af dets medlemmer

- udvikling af et elektronisk europæisk politiakademi

- omkostninger i forbindelse med andre initiativer, som bestyrelsen har vedtaget

- osv.

afholdes over akademiets budget.

AFSNIT III

ANDRE BESTEMMELSER

Artikel 9

Akademiet er åbent for samarbejde med de nationale politiuddannelsesinstitutioner i lande uden for Den Europæiske Union. Det knytter navnlig forbindelser til de nationale uddannelsesinstitutioner i Island og Norge og i de lande, der har søgt om optagelse i Den Europæiske Union.

Akademiet samarbejder ligeledes med relevante uddannelsesorganer på europæisk plan som f.eks. Det Baltiske Politiakademi og Det Centraleuropæiske Politiakademi (MEPA).

Artikel 10

Senest i løbet af det tredje år efter denne afgørelses ikrafttræden forelægger bestyrelsen Rådet en rapport med anbefalinger vedrørende akademiets videre udvikling, herunder på det institutionelle plan.

Artikel 11

Denne afgørelse træder i kraft den ...

Udfærdiget i ...

På Rådets vegne

...

Formand

(1) EFT C 206 af 19.7.2000, s. 3.

(2) EFT C ...

(3) EFT L 7 af 10.1.1997, s. 5.

(4) EFT L 99 af 31.1.1998, s. 8.